ประกันภัยเร่งจ่ายสินไหมน้ำท่วม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ลูกค้าภาคใต้เสียหายมากสุด ยืนยันไม่กระทบฐานะบริษัท
โพสต์ทูเดย์ — ทิพยประกันภัยโตเกียวมารีนศรีเมืองแอกซ่า เผยทยอยจ่ายสินไหมน้ำท่วม รถยนต์เสียหายหนักสุด 
นายพหุล พูนธีระกูล รองกรรมการผู้จัดการใหญ่ บริษัท ทิพยประกันภัย เปิดเผยว่า จากเหตุการณ์น้ำท่วมที่ผ่านมา บริษัทได้เร่งสำรวจความเสียหายของลูกค้าและจ่ายค่าสินไหมทดแทนไปแล้ว ซึ่งความเสียหายของลูกค้าผู้เอาประกันแบ่งออกเป็น 2 ประเภท คือ ประเภทแรกลูกค้าประกันภัยรถยนต์ จากการสำรวจความเสียหายล่าสุด ณ วันที่ 18 พ.ย. 2553 พบลูกค้าเรียกร้องค่าเสียหายจากภัยน้ำท่วมรวมทั้งสิ้น 192 กรมธรรม์ มูลค่าความเสียหาย 24.40 ล้านบาทโดยเป็นลูกค้าใน อ.หาดใหญ่ จ.สงขลา จ.สุราษฎร์ธานี มากที่สุดรวม 120 ราย มูลค่าเสียหาย 18.10 ล้านบาท ทรัพย์สินที่เสียหายมากที่สุดคือ รถยนต์ สามารถจัดซ่อมได้ 156 คัน และเสียหายโดยสิ้นเชิง 36 คัน
ประเภทที่สองคือ ประกันภัยเบ็ดเตล็ด จากการสำรวจลูกค้าผู้เอาประกันที่บ้านเรือนและทรัพย์สินได้รับความเสียหาย ณ วันที่ 15 พ.ย. 2553 มีลูกค้าได้รับความเสียหายทั้งสิ้น 96 กรมธรรม์ มูลค่าความเสียหายรวมทั้งสิ้น 152 ล้านบาท โดยมีกรมธรรม์ที่ได้ตกลงค่าสินไหมแล้ว 42 กรมธรรม์ คิดเป็นจำนวนเงิน 11 ล้านบาท และกรมธรรม์ที่อยู่ระหว่างการตกลงค่าสินไหม 54 กรมธรรม์ มูลค่าความเสียหาย 141 ล้านบาท
นายโยอิจิ ทามากาคิ กรรมการผู้จัดการ บริษัท โตเกียวมารีนศรีเมืองประกันภัย เปิดเผยว่า กรณีน้ำท่วมพื้นที่หาดใหญ่ ทำให้ลูกค้าประกันภัยรถยนต์ได้รับความเสียหาย โดยบริษัทได้จ่ายค่าสินไหมทดแทนให้กับลูกค้าไปแล้ว 25 ราย คิดเป็นมูลค่าสินไหมทดแทนทั้งสิน 10.18 ล้านบาท
นายกี่เดช อนันต์ศิริประภา กรรมการผู้อำนวยการ บริษัท แอกซ่าประกันภัย กล่าวว่า บริษัทมีฐานลูกค้าอยู่ใน อ.หาดใหญ่ กว่า 5,000 ราย และได้มอบสินไหมทดแทนไปแล้ว 3 รอบ รวมผู้เอาประกันภัย 328 ราย คิดเป็นมูลค่า 65.8 ล้านบาท คาดว่าจะต้องจ่ายค่าสินไหมทดแทนครั้งนี้ประมาณ 100 ล้านบาท 
ทั้งนี้ ทุกบริษัทยืนยันว่าความเสียหายจากน้ำท่วมครั้งนี้ ไม่ส่งผลกระทบต่อฐานะการเงินของบริษัท เนื่องจากได้ทำประกันภัยต่อกับต่างประเทศ